bluuebunny/crossref_metadata_2025 huggingface dataset:
Internal and external influences on individual’s knowledge sharing behaviour
Authors: Βραϊμάκη Ευτυχία
Published: August 2021

Αναγνωρίζοντας την αποτυχία των προγραμμάτων διαχείρισης γνώσης και την απροθυμία των υπαλλήλων να χρησιμοποιήσουν τα συστήματα που υιοθετήθηκαν για αυτό το σκοπό, το ενδιαφέρον της έρευνας στράφηκε στη μελέτη των παραγόντων που παρακωλύουν την ανταλλαγή γνώσης ανάμεσα στα άτομα. H μέχρι τώρα έρευνα έχει δώσει μεγαλύτερη έμφαση στο κομμάτι της διαχείρισης γνώσης που άπτεται της πληροφοριακής τεχνολογίας. Αυτή η τάση είναι ιδιαίτερα αισθητή στην έρευνα πάνω στη διαχείριση γνώσης για τον τομέα της υγείας. Η ανταλλαγή γνώσης εντός των οργανισμών παροχής υπηρεσιών υγείας έχει συσχετισθεί με τη λήψη βελτιωμένων ιατρικών αποφάσεων, την επίτευξη θετικών οργανωσιακών αποτελεσμάτων και την προσφορά ανώτερης ποιότητας υπηρεσιών. Με σκοπό την αναγνώριση των παραγόντων που επηρεάζουν την ανταλλαγή γνώσης, η παρούσα έρευνα μελετά την συμπεριφορά διάθεσης γνώσης του ιατρικού και νοσηλευτικού προσωπικού των Ελληνικών δημόσιων νοσοκομείων, στο επίπεδο της κλινικής. Το ερευνητικό μοντέλο που αναπτύχθηκε για το σκοπό αυτό βασίζεται σε μία θεωρία της κοινωνικής ψυχολογίας, αυτή της σχεδιασμένης συμπεριφοράς (theory of planned behaviour) του Ajzen (1991). Το μοντέλο περιλαμβάνει ένα ευρύ φάσμα παραγόντων στοχεύοντας στην αποτύπωση τριών κατηγοριών επιδράσεων, ατομικών, περιβαλλοντικών και του δέκτη της γνώσης. Η εμπειρική διερεύνηση του προτεινόμενου μοντέλου γίνεται με πρωτογενή δεδομένα που συλλέγησαν με τη χρήση δομημένου ερωτηματολογίου. Η πλειοψηφία των προσδιοριστικών μεταβλητών που χρησιμοποιήθηκαν για τη μέτρηση των παραγόντων του μοντέλου βασίστηκαν σε κλίμακες μέτρησης που έχουν αναπτυχθεί και αξιολογηθεί ψυχομετρικά από παλαιότερες μελέτες. Παρόλα αυτά, αναπτύχθηκαν καινούριες κλίμακες για κάποιους από τους παράγοντες IV (συμπεριφορά διάθεσης του δέκτη, αντιλαμβανόμενη ηθική υποχρέωση, εμπιστοσύνη που βασίζεται στο τμήμα, το επάγγελμα, τους ρόλους και τους κανόνες). Το τελικό δείγμα αποτελείται από 514 ιατρούς, 445 νοσηλευτές και 42 άτομα – εργαστηριακό προσωπικό από 40 νοσοκομεία? η τελευταία κατηγορία επαγγελματιών αποκλείστηκε από την ανάλυση, εξαιτίας της μεθοδολογίας που ακολουθήθηκε, δηλαδή συστήματα δομικών εξισώσεων. Τα αποτελέσματα της στατιστικής ανάλυσης (μοντέλα δομικών εξισώσεων) παρουσιάζονται ξεχωριστά για κάθε επαγγελματική κατηγορία. Κατόπιν, συγκρίνονται τα αποτελέσματα των τροποποιημένων δομικών μοντέλων κάθε κατηγορίας. Τα αποτελέσματα της ανάλυσης έδειξαν σημαντικές διαφορές μεταξύ της συμπεριφοράς διάθεσης γνώσης ιατρών και νοσηλευτών. Επίσης, οι παράγοντες που εξετάστηκαν επιδρούν τόσο στη συμπεριφορά όσο και στους παράγοντες που προηγούνται αυτής. Συνολικά, το νοσηλευτικό προσωπικό φαίνεται να είναι περισσότερο ευαίσθητο σε εξωτερικές επιδράσεις, σε σύγκριση με το ιατρικό. Συμπερασματικά, η ανταλλαγή γνώσης δε θα πρέπει να θεωρείται δεδομένη, ακόμα και σε περιβάλλοντα που εξαρτώνται άμεσα από τις ανταλλαγές αυτές, όπως για παράδειγμα είναι τα νοσοκομεία.
Αντιμετώπιση των αιμοδυναμικών επιπτώσεων του διεγχειρητικού πνευμοπεριτοναίου, με τη χορήγηση υπέρτονου χλωριούχου νατρίου 7,5% ή υδροξυαίθυλο αμύλου 6%
Authors: Ουραήλογλου Βασίλειος
Published: August 2021

Σκοπός της μελέτης: Με την παρούσα επιστημονική μελέτη επιχειρούμε να προσδιορίσουμε το κατά πόσο οι μεταβολές αυτές αντιμετωπίζονται με την χορήγηση κρυσταλλοειδών ή κολλοειδών διαλυμάτων, ενώ σκοπός μας επίσης είναι να διερευνηθεί το κατά πόσο το υπέρτονο διάλυμα χλωριούχου Νατρίου (NaCl) 7,5% και το υπερωσμωτικό διάλυμα Υδροξυ-αίθυλο άμυλο 6% (Hydroxyethyl Starch – HES) πλεονεκτούν, έναντι των ισότονων κρυσταλλοειδών διαλυμάτων, στην αντιμετώπιση των αιμοδυναμικών μεταβολών μετά από την εγκατάσταση ενδοκοιλιακής πίεσης στα συνήθη όρια διεγχειρητικής εμφύσησης διοξειδίου του άνθρακος. Μέθοδος και Υλικό: Η παρούσα μελέτη περιλαμβάνει ασθενείς κατηγορίας κατά ASA-PS 1-2, που υποβλήθηκαν σε επέμβαση χολοκυστεκτομής με λαπαροσκοπική τεχνική. Μελετήσαμε συνολικά 60 ασθενείς κατανεμημένους σε τρεις ομάδες με τυχαιοποιημένη επιλογή. Η πρώτη ομάδα (Α, n=20) αποτελεί την ομάδα ελέγχου και περιλαμβάνει τους ασθενείς στους οποίους θα χορηγείται σε όλη τη διάρκεια της χειρουργικής επεμβάσεως, το κρυσταλλοειδές διάλυμα RL (Ringer's Lactated) με ρυθμό διατήρησης της αιμοδυναμικής σταθερότητας. Στις άλλες δύο ομάδες χορηγούνται τα προς μελέτη διαλύματα μετά την εγκατάσταση του πνευμοπεριτοναίου (ενδοκοιλιακή πίεση: 12mmHg). Στην ομάδα (Β, n=20) χορηγούνται bolus 250κ.ε. από το διάλυμα NaCl 7,5% σε χρονικό διάστημα περίπου 6 λεπτών, ενώ στην ομάδα (Γ, n=20) χορηγούνται bolus 500κ.ε. από το διάλυμα HES σε χρονικό διάστημα περίπου 18-22 λεπτών. Συμπεράσματα: Οι αιμοδυναμικές επιπτώσεις της αυξημένης ενδοκοιλιακής πίεσης που προκαλείται από την εγκατάσταση του πνευμοπεριτοναίου, αντιμετωπίζονται επαρκώς με τη χορήγηση υγρών. Από τα υγρά που χορηγήθηκαν σ’ αυτή τη μελέτη, φαίνεται να υπερτερεί το υπέρτονο διάλυμα NaCl 7,5% αφού βάσει των φυσικοχημικών ιδιοτήτων του επιτυγχάνει ταχεία αύξηση του ενδοαγγειακού όγκου. Οι μεταβολές που αφορούν την μηχανική της αναπνοής (και κυρίως η ευενδοτότητα του αναπνευστικού συστήματος) δεν είναι δυνατόν να αντιμετωπιστούν εάν δεν αρθεί πλήρως το μηχανικό αίτιο που τις προκάλεσε (στην προκειμένη περίπτωση το πνευμοπεριτόναιο).
Ευέλικτη αναζήτηση σε δεδομένα XML
Authors: Σουλδάτος Στέφανος
Published: August 2021

Το μοντέλο δεδομένων XML χρησιμοποιείται πλέον σε πολλές κοινές εφαρμογές, όπως π.χ. οι βάσεις δεδομένων, ο σημασιολογικός ιστός και η ανταλλαγή πληροφοριών. Πολλές γλώσσες ερωτήσεων έχουν προτάξει για την εξαγωγή δεδομένων από ένα XML έγγραφο, όπως για παράδειγμα η XPath και η XQuery. Η αποτίμηση των ερωτήσεων αυτών έχει αποτελέσει αντικείμενο μελέτης για πληθώρα ερευνητικών εργασιών. Το μεγαλύτερο μέρος της έρευνας όμως στο χώρο έχει εστιάσει στην αποτίμηση απλών μορφών ερωτήσεων, όπως οι ερωτήσεις μονοπατιού και οι ερωτήσεις δέντρου, οι οποίες δεν επαρκούν να καλύψουν τις συνεχώς αυξανόμενες ανάγκες. Στα πλαίσια της παρούσας διδακτορικής διατριβής, μελετώνται ερωτήσεις χωρίς σαφή δομή, οι οποίες παρέχουν μεγάλη ευελιξία στο χρήστη, επιτρέποντάς του να εξάγει πληροφορίες από πολλές πηγές ταυτόχρονα ή από πηγές των οποίων τη δομή δε γνωρίζει πλήρως. Τέτοιες ερωτήσεις μπορούν να εκφραστούν στις πρότυπες γλώσσες ερωτήσεων XPath και XQuery. Παρόλα αυτά, δεν έχουν ως τώρα προταθεί αλγόριθμοι για την επεξεργασία και αποτίμησή τους. Οι ερωτήσεις μερικού μονοπατιού και μερικού δέντρου μπορούν να τεθούν ισοδύναμα σε μια κανονική μορφή, η οποία είναι κατευθυνόμενος ακυκλικός γράφος. Για το σκοπό αυτό, εισάγεται ένα συνεπές και πλήρες σύνολο κανόνων εξαγωγής δομικών εκφράσεων, παρέχονται αναγκαίες και ικανές συνθήκες για τον έλεγχο ικανοποιησιμότητας, και παρέχονται συνθήκες για αναγνώριση πλεοναζόντων κόμβων. Για την αποτίμηση ερωτήσεων μερικού μονοπατιού και μερικού δέντρου, αναπτύσσονται οι ολιστικοί αλγόριθμοι στοίβας PartialPathStack και PartialTrceStack αντίστοιχα. Οι αλγόριθμοι αυτοί εκμεταλλεύονται μια τοπολογική διάταξη των κόμβων στην ερώτηση και ταιριάζουν ολιστικά την ερώτηση πάνω στο δέντρο XML. Ορίζεται ο απόλυτος και ο σχετικός εγκλεισμός ερωτήσεων. Μια ερώτηση εγκλείεται απόλυτα σε μια άλλη αν σε οποιοδήποτε δέντρο XML τα αποτέλεσματα της πρώτης ερώτησης είναι υποσύνολο των αποτελεσμάτων της δεύτερης. Μια ερώτηση εγκλείεται σε μια άλλη σε σχέση με κάποιο δέντρο XML αν τα αποτέλεσματα της πρώτης ερώτησης στο δέντρο αυτό είναι υποσύνολο των αποτελεσμάτων της δεύτερης. Ο σχετικός εγκλεισμός είναι πιο αργός. Για την επιτάχυνση του, παρέχονται ευριστικές τεχνικές. Όλοι οι αλγόριθμοι αποτίμησης και εγκλεισμού έχουν υλοποιηθεί και μια εκτενής πειραματική αξιολόγηση έχει διενεργηθεί. Τα πειραματικά αποτελέσματα επιβεβαιώνουν την ανωτερότητα των προτεινόμενων αλγορίθμων αποτίμησης έναντι άλλων αλγορίθμων που αποτελούν επέκταση υπαρχόντων αλγορίθμων για ερωτήσεις μονοπατιού και δέντρου. Τέλος, τα πειράματα πιστοποιούν την προσφορά των ευριστικών τεχνικών στον έλεγχο του σχετικού εγκλεισμού.
Επιδημιολογική μελέτη του στρογγυλοειδή των κοπράνων στο περιβάλλον ενός ψυχιατρικού ιδρύματος ενηλίκων
Authors: Κοντομίχος Αναστάσιος
Published: August 2021

Στην εργασία αυτή μελετήθηκε η συχνότητα της παρουσίας του στρογγυλοειδή των κοπράνων στο περιβάλλον δηλ. στους ψυχασθενείς, στο προσωπικό, στο έδαφος και στη σκόνη των χώρων διαβίωσης των ψυχασθενών, του Δρομοκαΐτειου Ψυχιατρικού Θεραπευτήριου στο διάστημα 1987-1989. Από τα αποτελέσματα της έρευνας διαπιστώθηκε: 1) Στους 608 ψυχασθενείς που εξετάστηκαν βρέθηκαν 18 Φορείς του στρογγυλοειδή δηλ. ποσοστό 2,96%. 2) Στους ψυχασθενείς με πλήρη έκπτωση των νοητικών τους λειτουργιών βρέθηκε ποσοστό μόλυνσης 17,3%, στους ψυχασθενείς με μέτρια έκπτωση βρέθηκε ποσοστό μόλυνσης 3,3% και σ' εκείνους με τον ψηλότερο δείκτη νοημοσύνης, βρέθηκε ποσοστό μόλυνσης 0,54%. 3) Στους ψυχασθενείς με τη συνήθεια της κοπροφαγίας, βρέθηκε ποσοστό μόλυνσης 41,6% και η διαφορά προς αυτούς χωρίς αυτή τη συνήθεια βρέθηκε στατιστικά λίαν σημαντική, p<0,0005. 4) Στους ψυχασθενείς εκείνους οι οποίοι κυκλοφορούσαν ανυπόδητοι βρέθηκε ποσοστό μόλυνσης 26,8% και η διαφορά προς αυτούς που κυκλοφορούσαν με υποδήματα βρέθηκε στατιστικά, λίαν σημαντική, p<0,0005. 5) Το 55,5% των φορέων εμφάνιζαν στο περιφερικό τους αίμα ποσοστό ηωζινοφιλίας 10-20%. 6) Κανείς από το προσωπικό που εξετάσαμε δεν βρέθηκε φορέας του στρογγυλοειδή. 7) Από τα 72 δείγματα χώματος που εξετάσαμε από το έδαφος γύρω από τα ψυχιατρικά τμήματα, βρέθηκαν μολυσμένα τα 15 και από αυτά ,το μεγαλύτερο ποσοστό βρέθηκε την περίοδο του καλοκαιριού. 8) Από τα 22 δείγματα σκόνης που συλλέξαμε από διάφορους χώρους μέσα στα ψυχιατρικά τμήματα που ζουν φορείς του στρογγυλοειδή, βρέθηκαν 3 θετικά, ποσοστό 15,8%. Η έρευνα αυτή απέδειξε τη σημαντική διάδοση του στρογγυλοειδή κυρίως στους ψυχασθενείς με τον χαμηλότερο δείκτη νοημοσύνης και τις πιο πρωτόγονες συνήθειες και συμπεριφορά. Σημαντικότατο επίσης εύρημα ήταν και η διαπίστωση ότι ο στρογγυλοειδής των κοπράνων μπορεί να ζήσει και να πολλαπλασιαστεί στο έδαφος κάτω από τις κλιματολογικές συνθήκες των Αθηνών. Το πρόβλημα της στρογγυλοείδωσης σ' ένα ψυχιατρικό ίδρυμα και κυρίως στους ψυχασθενείς με τον χαμηλότερο δείκτη νοημοσύνης, ο κίνδυνος και ο τρόπος μετάδοσης και οι παράγοντες που επιδρούν στη διάδοση της παρασίτωσης αυτής, συζητήθηκαν σε σχέση με τα ευρήματα της παρούσας εργασίας.
Απόψεις του θεραπευτικού προσωπικού των εξαρτημένων από ναρκωτικές ουσίες ατόμων για τον επαγγελματικό τους ρόλο
Authors: Ηλιού Κατερίνα
Published: August 2021

Η παρούσα έρευνα αποσκοπεί στη μελέτη των στάσεων των εργαζόμενων στους φορείς απεξάρτησης για τους χρήστες. Για το σκοπό αυτό διανεμήθηκε ερωτηματολόγιο καταγραφής γνώμης σε όλους τους φορείς και στην πλειοψηφία των θεραπευτικών προγραμμάτων. Τελικά, έλαβαν μέρος 459 άτομα από διαφορετικές περιοχές της χώρας. Οι απαντήσεις των συμμετεχόντων παρέχουν ενδείξεις για τη στερεοτυπική πρόσληψη των χρηστών, η οποία συνδέεται με αποδόσεις των εργαζόμενων στους θεραπευτικούς φορείς για τη συμπεριφορά τους. Η πρόσληψη των χαρακτηριστικών της ομάδας των χρηστών και η ερμηνεία της συμπεριφοράς της συμβάλλουν στη διαμόρφωση στάσεων που αφορούν προδιαθέσεις (προκαταλήψεις). Τελικά, όλες οι παραπάνω γνωστικές διεργασίες συντελούν στην υιοθέτηση συγκεκριμένων θεραπευτικών στόχων, που αφορούν όχι μόνο τους χρήστες, αλλά και τον επαγγελματικό αυτοπροσδιορισμό των εργαζόμενων στους θεραπευτικούς φορείς. Οι αναλύσεις έδειξαν ότι σημαντικοί παράγοντες που συμβάλλουν στη διαφοροποίηση των στάσεων μεταξύ των εργαζόμενων στους θεραπευτικούς φορείς είναι η επαγγελματική τους εξειδίκευση και ο φορέας στον οποίο εργάζονται. Φαίνεται ότι το αντικείμενο απασχόλησης και η θεραπευτική προσέγγιση του φορέα συμβάλλουν σημαντικά στη διαμόρφωση των απόψεων των συμμετεχόντων. Οι διαφοροποιήσεις των στάσεών τους, που αναδεικνύονται στην παρούσα μελέτη, μπορούν να γίνουν κατανοητές μέσα από τη συχνότητα και το είδος της επαφής που έχουν οι εργαζόμενοι με τους χρήστες (Υπόθεση Επαφής).
Ο ρόλος του μεταγραφικού παράγοντα της οικογένειας των ETS, FLI-1, στη ρύθμιση της διαφοροποίησης των αιμοποιητικών κυττάρων
Authors: Αθανασίου Μερόπη
Published: August 2021

Το γονίδιο FLI-1 είναι μέλος της οικογένειας των ETS μεταγραφικών παραγόντων και έχει συνδεθεί με την φυσιολογική και παθολογική ανάπτυξη των κυττάρων του αιμοποιητικού συστήματος. Σε αυτή την εργασία παρουσιάζονται στοιχεία τα οποία δείχνουν ότι έκφραση του FLI-1 σε πολυδύναμα αιμοποιητικά κύτταρα επάγει την διαφοροποίηση προς τη μεγακαρυοκυτταρική σειρά ενώ παράλληλα αναστέλλει τη διαφοροποίηση προς την ερυθρά οδό. Συγκεκριμένα, έκφραση του FLF1 προκαλεί μορφολογικές αλλαγές καθώς και αύξηση της έκφρασης δεικτών επιφάνειας της μεγακαρυοκυτταρικής σειράς (CD 41a και CD 49b). Επιπλέον, έκθεση πολυδύναμων αιμοποιητικών κυττάρων σε χημικές ουσίες οι οποίες επάγουν την μεγακαρυοκυτταρική σειρά (ΤΡΑ) έχει σαν αποτέλεσμα την αύξηση της έκφρασης του ενδογενούς FLI-1 mRNA. Αντιθέτως, έκθεση πολυδύναμων αιμοποιητικών κυττάρων σε χημικές ενώσεις οι οποίες επάγουν την ερυθρά σειρά (Ara-C, αιμίνη) έχει σαν αποτέλεσμα την ελάττωση της έκφρασης του ενδογενούς FLI-F Επιπλέον, έκφραση του FLI-1 οδηγεί στην ελάττωση της έκφρασης δεικτών επιφάνειας της ερυθρός σειράς (CD71 και γλυκοφορίνη Α) και μειώνει την ικανότητα των κυττάρων να επαχθούν προς την ερυθρά σειρά με χρήση χημικών ουσιών (Ara-C και αιμίνη). Έκφραση του FLI-1 οδηγεί στην αναστολή της έκφρασης μεταγραφικών παραγόντων της ερυθρός σειράς (GATA-1, GATA-2 και TAL-1/SCL). Έκφραση του FLI-1 φαίνεται να αναστέλλει τη μεταγραφική δράση του υποκινητή του GATA-1, υποδηλώνοντας την άμεση ρύθμιση της έκφρασης του γονιδίου αυτού. Συνολικά αυτά τα αποτελέσματα συνηγορούν στο ότι το FLI-1 δρα θετικά και αρνητικά στη ρύθμιση της διαφοροποίησης των αιμοποιητικών κυττάρων και ότι η αναστολή της έκφρασης της GATA-1 πιθανόν να συμμετέχει στην αναστολή της διαφοροποίησης προς την ερυθρά σειρά.
Συσχέτιση της ακτινολογικής εικόνας και δεικτών σπιρομετρήσεως σε εργαζόμενους εταιρείας τσιμέντων
Authors: Κορόγιαννος Χρήστος
Published: August 2021

Από 285 τέως και νυν εργαζόμενους άνδρες σε εργοστάσιο τσιμέντου, μελετήθηκαν διαχρονικά ακτινογραφικά στοιχεία που κάλυπταν 9 χρόνια σε 214 άτομα και στοιχεία της λειτουργίας των πνευμόνων τα οποία εκάλυπταν επίσης 9 χρόνια σε 213 άτομα. Υπήρχαν εκτιμήσεις μέσης και συσσωρευτικής έκθεσης στη σκόνη, για τον κάθε συμμετέχοντα. Η ακτινολογική βλάβη (έναρξη ή χειροτέρευση) εκτιμήθηκε με τη σύγκριση προγενέστερων και μεταγενέστερων ακτινογραφιών. Οι ετήσιες μεταβολές στη λειτουργία των πνευμόνων υπολογίσθηκαν με καμπύλες αναστροφής σε όλα τα σημεία των στοιχείων. Μικρές σκιάσεις (κατηγορίες ILO I/O ή μεγαλύτερες) βρέθηκαν στο 16% των αρχικών ακτινογραφιών, και εξέλιξη μικρών αδιαφανειών παρατηρήθηκε στο 13%. Η μέση και η συσσωρευτική έκθεση στη σκόνη ήσαν η κάθε μία σημαντικά καθοριστική της αρχικής ύπαρξης μικρών αδιαφανειών και καθοριστικές της προόδου τόσο των παρεγχυματικών όσο και των υπεζωκοτικών ανωμαλιών. Υπήρχε μεγαλύτερη πιθανότητα προόδου, αν προϋπήρχε κάποια ανωμαλία. Τα αρχικά επίπεδα της λειτουργίας των πνευμόνων συσχετίζονταν με το κάπνισμα, την έκθεση σε σκόνη και την αρχική ακτινογραφική κατάσταση. Οι μέσες ετήσιες πτώσεις στη λειτουργία των πνευμόνων ήσαν μέτριες (FVC-0,016 L/1 έτος, FEV1-0-017 L/1 έτος) και συσχετίζονταν με το κάπνισμα, αλλά όχι με την έκθεση σε σκόνη, την αρχική ακτινογραφική κατάσταση ή την ακτινογραφική εξέλιξη. Το εργοστάσιο χρησιμοποιεί ασβεστόλιθο, αργιλοπυριτικά και γύψο, ενώ τα επίπεδα έκθεσης έχουν μειωθεί κατά πολλά πολλαπλάσια μετά το 1980. Τα ευρήματά μας αποκαλύπτουν ένα προοδευτικά μειούμενο αποτέλεσμα από την επίδραση της σκόνης με βάση τις ετήσιες μεταβολές της αναπνευστικής λειτουργίας. Αυτό συμφωνεί με τα στοιχεία από πειραματικά παθολογικά δεδομένα, που δείχνουν τη χαμηλή αντίσταση της σκόνης του τσιμέντου στη χημική μεταλλαγή και κάθαρση.
Η γερμανική μεταρρυθμιστική παιδαγωγική και οι επιδράσεις της στην ελληνική εκπαίδευση κατά τις πρώτες δεκαετίες του 20ου αιώνα
Authors: Κοντομήτρος Γεώργιος
Published: August 2021

Στην εργασία αυτή επιχειρείται η διερεύνηση της επίδρασης που άσκησε η γερμανική Μεταρρυθμιστική Παιδαγωγική στην ελληνική εκπαίδευση κατά τις πρώτες δεκαετίες του 20ου αιώνα. Εξετάζεται διεξοδικά η εμφάνιση του παιδαγωγικού αυτού ρεύματος στη Γερμανία και στη συνέχεια ερευνάται η επίδρασή του στην ελληνική πραγματικότητα κυρίως μέσω των Ελλήνων παιδαγωγών, οι οποίοι σπούδασαν Παιδαγωγική στη Γερμανία κατά το ίδιο χρονικό διάστημα. Η ανίχνευση της επίδρασης αυτής αποσκοπεί στην κατανόηση της πορείας που ακολούθησαν τα ελληνικά εκπαιδευτικά πράγματα κατά τη σημαντική αυτή ιστορική περίοδο, ώστε να δοθούν ερεθίσματα για την πληρέστερη ερμηνείατης μεταγενέστερης ελληνικής εκπαιδευτικής πραγματικότητας και για ένα ασφαλέστερο σχεδίασμά της μελλοντικής της πορείας.
Η επίδραση του πνευμοπεριτοναίου σε συνδυασμό με τη θετική τελοεκπνευστική πίεση (PEEP) στην αιμάτωση των ενδοκοιλιακών σπλαγχνών
Authors: Παραμυθιώτης Δανηίλ
Published: August 2021

Επειδή η θετική τελοεκπνευστική πίεση και η αυξημένη ενδοκοιλιακή πίεση προκαλούν πλην των συστηματικών αιμοδυναμικών διαταραχών και σπλαγχνική ισχαιμία, μελετήθηκε αν ο συνδυασμός τους επηρεάζει αθροιστικά την αιμοδυναμική των ενδοκοιλιακών σπλάγχων. Σε 8 χοιρίδια υπό μηχανικό αερισμό εφαρμόσθηκε αρχικά PEEP 5 cmH2O για 30 min, κατόπιν PEEP 10 cmH2O για τα επόμενα 30 min και στη συνέχεια αυξήθηκε και η ενδοκοιλιακή πίεση με πρόκληση πνευμοπεριτοναίου 12 mmHg, με αέριο He, για 60 min. Αξιολογήθηκαν ανά 30 min: 1. η ροή στην ηπατική αρτηρία, την πυλαία φλέβα και τη μεσεντέριο αρτηρία με αισθητήρες ροόμετρου transit time, 2. η μικροκυκλοφορία στο ήπαρ και το βλεννογόνο του λεπτού εντέρου με αισθητήρες ροόμετρου laser-Doppler, 3. το ιστικό οξυγόνο [pO2] του ηπατικού παρεγχύματος με ηλεκτρόδιο τύπου Clark [Tissutrak], 4. το εντερικό βλεννογόνιο pHi με τονόμετρο και 5. οι αιμοδυναμικές παράμετροι της συστηματικής κυκλοφορίας. Η στατιστική ανάλυση των αποτελεσμάτων έδειξε στατιστικά σημαντική μείωση [p=0.0001] της αιματικής ροής στην ηπατική αρτηρία, την πυλαία φλέβα και την άνω μεσεντέριο αρτηρία, όπως και της μικροκυκλοφορίας του ήπατος και του εντέρου, τόσο σε PEEP 5 cmH2O όσο και σε 10 cmH2O. Όμοια μειώθηκε και η p02 του ηπατικού παρεγχύματος, ενώ το εντερικό βλεννογόνιο pH έφθασε σε τιμές που είναι ενδεικτικές βλεννογόνιας ισχαιμίας [7.29 σε PEEP 10 cmH20], Η προσθήκη πνευμοπεριτοναίου 12 mmHg οδήγησε σε περαιτέρω σημαντική μείωση όλων των παραμέτρων. Τα αποτελέσματα της μελέτης μας αποδεικνύουν ότι ο αερισμός με PEEP και η αυξημένη ενδοκοιλιακή πίεση, δρουν συνεργικά στην αιμοδυναμική των ενδοκοιλιακών σπλάγχνων, οδηγώντας σε σοβαρή διαταραχή της σπλαγχνικής αιματικής ροής. Η μείωση της ροής του αίματος στα μεσεντέρια αγγεία και της αιμάτωσης του εντερικού βλεννογόνου έχει αποδειχθεί, πειραματικά, ότι μπορεί να οδηγήσει στην κατάργηση του εντερικού βλεννογόνιου φραγμού, στη βακτηριακή μετακίνηση και την έναρξη του συνδρόμου έκπτωσης της λειτουργίας πολλών συστημάτων, που αυξάνει τη θνητότητα στους βαρέως πάσχοντες ασθενείς των Μονάδων Εντατικής Θεραπείας. Παρόλο που τα δεδομένα της μελέτης μας πρέπει να αναπαραχθούν και κλινικά, θα ήταν φρόνιμο ασθενείς νοσηλευόμενοι στις Μονάδες Εντατικής Θεραπείας που αερίζονται μηχανικά με PEEP και είναι πιθανόν να αναπτύξουν ενδοκοιλιακή υπέρταση, να παρακολουθούνται στενά για αύξηση της ενδοκοιλιακής τους πίεσης και τη συνακόλουθη εμφάνιση σπλαγχνικής ισχαιμίας.
Ανάλυση - ερμηνεία της φυσικής συμπεριφοράς και εύρωστος έλεγχος διακοπτικών μετατροπέων ισχύος
Authors: Παπαφωτίου Γεώργιος
Published: August 2021

The subject of this thesis is the analysis and interpretation of the physical behavior and the robust control of switch mode dc-dc power converters. Switch mode dc-dc converters are known to exhibit a strongly non-linear behavior that is expressed by the emergence of subharmonic and chaotic oscillations. In this thesis, the core of this behavior is tracked down to the Pulse Width Modulation (PWM) technique that is used for all fixed frequency dc-dc converters. For the mathematical description of the above phenomena, a non-linear difference equation, with respect to the duty cycle d, is derived. The difference equation allows the calculation of the different periodic steady states as well as the determination of each solution's local stability. This method is developed for any converter topology and any control strategy and is applied to the Buck dc-dc and the Boost dc-dc converter, under Proportional and Proportional-Integral control. The application of this analysis reveals the complicated dynamics of dc-dc converters and shows that only a ripple- free error voltage can secure their stable operation. Based on this principle, two new control methods are applied to the Buck dc-dc converter. The first, the Internal Model Control, has its origin in the robust control techniques used in chemical procedures. Its main advantage when applied to the Buck dc-dc converter is the production of a ripple-free error voltage, without the interference of any filtering that would cause undesired delays to the system's dynamics. The controller is designed by application of the H∞, norm on the system's sensitivity function and alternatively, on the complementary sensitivity function as well. The second method presents a discrete-time approach, by introducing sample and hold circuits both at the input and the output of the error amplifier. By this, the duty cycle is determined at the beginning of each switching period. Thus, the system is mathematically described by means of the pulse transfer function in the z domain. The controller is realized as an analog circuit and is designed by applying the FL norm on the system's complementary sensitivity function.
Κριτήρια χειρουργικής παρέμβασης και εγχείρηση επιλογής στην νεκρωτική εντεροκολίτιδα των νεογνών
Authors: Βερβερίδης Μόσχος
Published: August 2021

Σκοπός. Η εργασία έχει τους εξής σκοπούς: 1. Την διασαφήνιση των χειρουργικών ενδείξεων στην νεογνική νεκρωτική εντεροκολίτιδα. 2. Την ανεύρεση τής προτιμότερης μεθόδου χειρουργικής αντιμετώπισης και την συστηματοποίηση των κριτηρίων τής επιλογής της. 3. Την μελέτη της εξέλιξης των μεθόδων χειρουργικής αντιμετώπισης της νόσου στο νοσοκομείο μας την τελευταία δεκαπενταετία. Υλικό και μέθοδοι: Η παρούσα εργασία περιλαμβάνει αναδρομική μελέτη 76 περιστατικών με νεογνική νεκρωτική εντεροκολίτιδα, τα οποία έκαναν εισαγωγή στην A και Β μονάδα εντατικής θεραπείας νεογνών καθώς και στην μονάδα προώρων της Πανεπιστημιακής κλινικής τού Νοσοκομείου Παίδων Αγία Σοφία στην Αθήνα κατά την χρονική περίοδο 1984-1998. Εξηνταένα νεογνά χρειάστηκαν μία ή περισσότερες λαπαροτομίες. Η χειρουργική αντιμετώπιση (αρχική είτε επανεγχείρηση) έγινε από τις ομάδες της A και Β χειρουργικής κλινικής (35 και 26 νεογνά αντιστοίχως). Η μελέτη συμπεριέλαβε αποκλειστικά ασθενείς με βέβαιη ή προχωρημένη ΝΕΚ (στάδια II και III κατά Bell). Αποκλείστηκαν περιστατικά με μεμονωμένη διάτρηση εντέρου μη συμβατή μακροσκοπικά και ιστολογικά με ΝΕΚ. Πρώτον διερευνήθηκαν τα κλινικά, εργαστηριακά και ακτινολογικά κριτήρια για την εγχείρηση. Τα ευρήματα και οι τιμές των διαφόρων παραμέτρων μελετήθηκαν από την στιγμή της διάγνωσης μέχρι την επέμβαση ή την αποθεραπεία. Το κάθε διαγνωστικό κριτήριο συσχετίστηκε με την παρουσία ή απουσία εντερικής γάγγραινας (νέκρωσης ολικού πάχους). Η τεκμηρίωση της νέκρωσης έγινε σύμφωνα με τα εγχειρητικά, παθολογοανατομικά ή νεκροτομικά ευρήματα. Για την αξιολόγηση της αξιοπιστίας του κάθε κριτηρίου επέμβασης, η ομάδα ασθενών με εντερική νέκρωση (n=58) συγκρίθηκε με ομάδα ελέγχου χωρίς νέκρωση (n=18). Στην ομάδα ελέγχου συμπεριελήφθησαν οι ασθενείς στους οποίους, προέκυψε μεν η ένδειξη λαπαροτομίας στην πορεία της νόσου, αλλά βελτιώθηκαν με συντηρητική αγωγή χωρίς να εμφανίσουν όψιμη μεταφλεγμονώδη στένωση, καθώς και τα περιστατικά στα οποία δεν ανευρέθη εντερική νέκρωση στη λαπαροτομία ή στην νεκροτομή. Η ανάλυση έγινε με βάση καθιερωμένες επιδημιολογικές μεθόδους για την αξιολόγηση διαγνωστικών δοκιμασιών. Δεύτερον μελετήθηκε το είδος τής χειρουργικής επέμβασης, το οποίο εκρίθη κατάλληλο αναλόγως των ευρημάτων της λαπαροτομίας. Έγινε συσχετισμός του είδους εγχείρησης με τις πρώιμες και όψιμες επιπλοκές τής εγχείρησης και την τελική έκβαση. Η σύγκριση επικεντρώθηκε στην αντιμετώπιση κατά την οξεία φάση της νόσου. Συγκεκριμένα η ομάδα ασθενών με εντερεκτομή και πρωτογενή αναστόμωση (n=8) συγκρίθηκε με την ομάδα νεογνών στα οποία έγινε εντεροστομία -με η χωρίς εντερεκτομή- (n=39). Τέλος έγινε σύγκριση των χειρουργικών μεθόδων και αποτελεσμάτων ανάμεσα στις χρονικές περιόδους 1984-1991 και 1992-1998. Στην ανάλυση συμπεριελήφθη το 94% των νεογνών πού χρειάστηκαν λαπαροτομία για ΝΕΚ στην περίοδο μελέτης. […]
Ποινικά αδικήματα στον αθλητισμό
Authors: Μαυρομάτης Αχιλλέας
Published: August 2021

Σκοποί της παρούσας μελέτης είναι η επισήμανση των περιπτώσεων όπου πράξεις ή παραλείψεις προσώπων που τελούνται κατά τη διάρκεια ή ενόψει της αθλητικής δραστηριότητας ή με αφορμή αυτή πληρούν τη νομοτυπική μορφή κάποιου εγκλήματος τυποποιημένου στον Ποινικό Κώδικα ή σε ειδικούς ποινικούς νόμους και η εξέταση της έκτασης εφαρμογής του ποινικού δικαίου στον αθλητισμό. Με τον τρόπο αυτό η μελέτη αποσκοπεί παράλληλα στο να προκαλέσει επιστημονικό διάλογο σχετικά με το "αθλητικό ποινικό δίκαιο” ως κλάδο τόσο του ποινικού όσο και του αθλητικού δικαίου, του οποίου η ανάδειξη καθίσταται αναγκαία στη σύγχρονη εποχή λόγω της αλματώδους ανάπτυξης του αθλητισμού. Στο παραπάνω πλαίσιο επιμέρους σκοποί της παρούσας είναι: α) η καταγραφή όλων των ποινικών αδικημάτων που τελούνται μέσα και έξω από τους αθλητικούς χώρους σε σχέση με την αθλητική δραστηριότητα, β) η κατάταξή τους σε γνήσια και μη γνήσια αθλητικά εγκλήματα ανάλογα με το αν τελούνται μόνο κατά τη διάρκεια ή ενόψει της αθλητικής δραστηριότητας ή με αφορμή αυτή ή μπορούν να τελεστούν και ανεξάρτητα από αυτή, γ) η αναζήτηση του προστατευόμενου από τις διατάξεις που τυποποιούν γνήσια αθλητικά εγκλήματα εννόμου αγαθού, δ) η ερμηνεία των διατάξεων αυτών με την εξέταση της αντικειμενικής και υποκειμενικής υπόστασης των εγκλημάτων, των λόγων άρσεως του αδίκου και του καταλογισμού, των λόγων εξάλειψης του αξιοποίνου, των περιπτώσεων απόπειρας, συμμετοχής, και συρροής με άλλα εγκλήματα, της ποινικής κύρωσης, των πιθανών δικονομικών διατάξεων, καθώς και των διακεκριμένων και προνομιούχων μορφών ή των ιδιώνυμων εγκλημάτων και ε) η εξέταση των τρόπων τέλεσης των μη γνήσιων αθλητικών εγκλημάτων και η αναζήτηση της πιθανότητας ιδιαίτερης μεταχείρισής τους λόγω της τέλεσής τους σε σχέση με την αθλητική δραστηριότητα. Αντίθετα στους σκοπούς της μελέτης δεν υπάγονται: η κοινωνιολογική ανάλυση των αθλητικών εγκλημάτων, η αναζήτηση, των αιτίων και συνεπειών τους και η αναλυτική έρευνα των πειθαρχικών ή άλλων (π.χ. στέρηση φίλαθλης ιδιότητας) κυρώσεων που προβλέπονται για την αντίστοιχη κατά περίπτωση αντιαθλητική συμπεριφορά. Η παράθεση πραγματολογικών στοιχείων κοινωνιολογικού ή ιστορικού περιεχομένου και η αναφορά στον τρόπο αντιμετώπισης των συμπεριφορών αυτών από τους αθλητικούς φορείς αποτελούν μέσο για την κατά το δυνατόν καλύτερη ερμηνεία των διατάξεων που τυποποιούν τα αθλητικά εγκλήματα. […]
Η συμβολή των ιων-λοιμογόνων παραγόντων (EBV, CMV, HHV-6, ιοί influenza A, B, ιοί parainfluenza, RSV, αδενοϊοί, παρβοϊός Β19 και μυκόπλασμα πνευμονίας) και της χαμηλής συλλογικής ανοσίας στην αιτιολογία της παιδικής λευχαιμίας
Authors: Νταλαμάγκα-Χαβέλα Μαρία
Published: August 2021

Σκοπός της μελέτης είναι να διερευνηθεί η υπόθεση αν ορισμένες περιπτώσεις οξείας λεμφοβλαστικής λευχαιμίας (ALL) των παιδιών ενδέχεται να αποτελούν το σπάνιο αποτέλεσμα καθυστερημένης μη-ειδικής λοίμωξης σε υπόστρωμα χαμηλής συλλογικής ανοσίας. Η υπόθεση εργασίας ήταν ότι οι ασθενείς με ALL θα είχαν συνολικά χαμηλότερα επίπεδα έκθεσης στο φάσμα των λοιμογόνων παραγόντων που εξετάστηκε, με εξαίρεση τη θετική ανοσολογική απόκριση στο λοιμογόνο εκείνο παράγοντα που θεωρείται ότι πυροδότησε την έναρξη της ALL. Υλικό και μέθοδοι: Συγκρίθηκαν, ως προς το ιστορικό και την ορολογική απόκριση σε 10 κοινούς λοιμογόνους παράγοντες, 94 περιπτώσεις παιδιών που νεοδιαγνώστηκαν με οξεία λευχαιμία στα έξι παιδιατρικά αιματολογικά-ογκολογικά τμήματα της χώρας με ισοδύναμο αριθμό, εξομοιωμένων ως προς το φύλο και την ηλικία, μαρτύρων, οι οποίοι νοσηλεύτηκαν στα ίδια νοσοκομεία για μη λοιμώδεις και μη νεοπλασματικές νόσους. Αποτελέσματα: Οι ενδείξεις συσχέτισης της παιδικής λευχαιμίας με την οροθετική απάντηση στο φάσμα των λοιμογόνων παραγόντων που μελετήθηκαν είναι μικρές για τα παιδιά ηλικίας κάτω των 5 ετών. Αντιθέτως, για παιδιά ηλικίας 5-14 ετών βρέθηκε θετική και στατιστικώς σημαντική συσχέτιση της νόσου με τον ιό της παραγρίππης και μια σειρά αντίστροφων συσχετίσεων με τους ιούς Epstein-Barr, Ανθρώπινο Ερπητοϊό-6, Παρβοϊό Β 19, καθώς και το Μυκόπλασμα της πνευμονίας. Συμπεράσματα: Στα παιδιά ηλικίας άνω των 5 ετών, ο πιθανός κίνδυνος λευχαιμίας είναι μεγαλύτερος όταν σε περιπτώσεις χαμηλής συλλογικής ανοσίας για αρκετούς λοιμογόνους παράγοντες, το ανοσοποιητικό τους σύστημα δοκιμάζεται από μια καθυστερημένη λοίμωξη, η οποία, συνήθως, προσβάλλει παιδιά μικρότερης ηλικίας. Βασικά συμπεράσματα: • Η Οξεία Λεμφοβλαστική Λευχαιμία (ALL) των παιδιών είναι δυνατόν να αποτελεί μια σπάνια εκδήλωση καθυστερημένης μη-ειδικής λοίμωξης που συμβαίνει σε υπόστρωμα χαμηλής συλλογικής ανοσίας. • Η συλλογική ανοσία (herd immunity), όπως φαίνεται από τις ορολογικές δοκιμασίες που πραγματοποιήθηκαν, ήταν γενικώς χαμηλότερη στα παιδιά με ALL σε σύγκριση με τους μάρτυρες. Επιπλέον, τα παιδιά με ALL παρουσίασαν ισχυρή ανοσολογική απόκριση σ’ έναν μόνο λοιμογόνο παράγοντα, αυτόν που πιθανολογείται ότι οδηγεί στην έναρξη της λευχαιμίας. • Τα αποτελέσματα ήταν πιο ενδεικτικά στα παιδιά άνω των 5 ετών, γεγονός που συμβαδίζει περισσότερο με τη φυσική ιστορία και τις επιπλοκές κλασσικών νόσων, όπως η παραλυτική πολιομυελίτιδα και ίσως η σκλήρυνση κατά πλάκας.
Μοριακοί καρκινικοί δείκτες σε όγκους του παχέος εντέρου, καρκίνο του μαστού και προστατικές νεοπλασίες
Authors: Παπαδοπούλου Ειρήνη
Published: August 2021

Σκοπός: Τα εξωκυτταρικά νουκλεϊνικά οξέα θα μπορούσαν να χρησιμοποιηθούν ως μοριακοί δείκτες στην έγκαιρη ανίχνευση του καρκίνου και στην πρόβλεψη της έκβασης της νόσου. Η παρούσα διδακτορική διατριβή επικεντρώθηκε στη μελέτη της χρησιμότητας των μοριακών δεικτών στην διάγνωση διαφόρων νεοπλασιών όπως οι καρκίνοι του προστάτη, του μαστού και του γαστρεντερικού συστήματος. Μελετήθηκαν οι εξής καρκινικοί δείκτες: 1. RNA δείκτες: a. PSMA mRNA στο αίμα ασθενών με καρκίνο του προστάτη. b. CEA mRNA στο αίμα ασθενών με νεοπλασίες του γαστρεντερικού συστήματος και του προστάτη. c. Ανίχνευση mRNA του 14-3-3σ σε ασθενείς με καρκίνους του πνεύμονα, μαστού, προστάτη και σε λευχαιμίες. 2. DNA δείκτες: a. Ποσοτικοποίηση του φορτίου DNA στο πλάσμα ασθενών με καρκίνο του προστάτη, του μαστού και του γαστρεντερικού συστήματος. b. Ανίχνευση της μεθυλίωσης στους υποκινητές των γονιδίων: I. MGMT II. 14-3-3σ III. GSTP1 IV. RASSFla V. ATM. Η μεθυλίωση στα παραπάνω γονίδια μελετήθηκε σε περιφερικό αίμα ή/και ιστούς ασθενών με καρκίνο. Μέθοδοι: To DNA πλάσμιατος ποσοτικοποιήθηκε χρησιμοποιώντας τη μέθοδο PCR πραγματικού χρόνου (Real Time PCR) καθώς και τη τυποποιημένη συσκευασία δοκιμασίας DNA DipStick™. Ελέγχθηκε επίσης η μεθυλίωση των γονιδίων MGMT, 14-3-3σ και GSTP1 χρησιμοποιώντας την ειδική για τη μεθυλίωση PCR (MéthylationSpecific PCR ή MSP), ενώ η μεθυλίωση στα γονίδια RASSF1A και του ATM στο πλάσμα ελέγχθηκε χρησιμοποιώντας τη τεχνολογία MethyLight. Η μέθοδος RT-PCR χρησιμοποιήθηκε για την ανίχνευση των PSMA και CEA mRNA. Αποτελέσματα: Οι DNA μοριακοί δείκτες ανιχνεύθηκαν σε αυξημένα ποσοστά ασθενών με καρκίνο. Σημαντικά ποσοστά ανίχνευσης παρατηρήθηκαν για τη ποσοτικοποίηση του DNA στο πλάσμα και για την μεθυλίωση στα γονίδια GSTP1, RASSF1A και ATM. Πιο συγκεκριμένα, στο 58.3% των ασθενών με πρόσφατα διαγνωσθέντα καρκίνο του προστάτη και στο 21% των ασθενών υπό θεραπεία, παρατηρήθηκε αύξηση της συγκέντρωσης του DNA στο πλάσμα. Επιπλέον, το 48.5% των ασθενών με καρκίνο του μαστού και το 62.5% των ασθενών με καρκίνο γαστρεντερικού συστήματος παρουσίασαν αυξημένες τιμές στο εξωκυτταρικό DNA.Υπερμεθυλίωση στον υποκινητή του γονιδίου GSTP1 ανιχνεύθηκε στο 75% των δειγμάτων πλάσματος που λήφθηκαν από ασθενείς με πρόσφατα διαγνωσθέντα καρκίνο του προστάτη και στο 37% των ασθενών υπό θεραπεία. Υπερμεθυλίωση στους υποκινητές των γονιδίων RASSF1A και ATM παρατηρήθηκε στο 26% και 14% αντίστοιχα των ασθενών με καρκίνο μαστού. Ανίχνευση RNA μοριακών δεικτών βρέθηκε σε μικρότερα ποσοστά στο αίμα ασθενών με καρκίνο. Συμπέρασμα: Ο συνδυασμός της μέτρησης του φορτίου DNA και της ανάλυσης της μεθυλίωσης στους υποκινητές γονιδίων θα μπορούσε να είναι μία νέα μη επεμβατική προσέγγιση για την πρώιμη ανίχνευση του καρκίνου του προστάτη και του μαστού.
Ακτινοβολία Hawking πολυδιάστατων μελανών οπών
Authors: Ευθυμίου Ορέστης
Published: August 2021

Στην παρούσα διδακτορική διατριβή μελετάμε την εκπομπή ακτινοβολίας Hawking από πολυδιάστατες μελανές οπές. Μελετάμε αρχικά την εκπομπή βαρυτονίων στον Υπερχώρο από σφαιρικά συμμετρικές, αφόρτιστες μελανές οπές. Χρησιμοποιώντας αναλυτικές μεθόδους, δίνουμε εκφράσεις για τα διάφορα μεγέθη που χαρακτηρίζουν την εκπομπή και συγκρίνουμε τους ρυθμούς εκπομπής της ενέργειας για τα διάφορα είδη των βαρυτικών διαταραχών. Στην συνέχεια εξετάζουμε την εκπομπή ακτινοβολίας Hawking από περιστρεφόμενες, αφόρτιστες μελανές οπές παρουσία επιπλέον διαστάσεων. Καταρχάς μελετάμε την εκπομπή βαθμωτών πεδίων στην Μεμβράνη, στην συνέχεια φερμιονίων και μποζονίων βαθμίδας στην Μεμβράνη και τέλος βαθμωτών πεδίων στον Υπερχώρο. Παράγουμε αναλυτικές εκφράσεις για την πιθανότητα απορρόφησης και υπολογίζουμε τον ρυθμό με τον οποίο εκπέμπει η μελανή οπή ενέργεια για κάθε περίπτωση εκπομπής. Η ανάλυσή μας γίνεται κατά το μεγαλύτερο μέρος με τη χρήση αναλυτικών μεθόδων. Τα αποτελέσματά μας συγκρίνονται με αντίστοιχα αριθμητικά αποτελέσματα της διεθνούς βιβλιογραφίας και η σύγκριση αυτή δείχνει μια εξαιρετική συμφωνία ανάμεσα στα δύο σύνολα αποτελεσμάτων.
Μαθηματική μοντελοποίηση σε θέματα μάνατζμεντ και τεχνικής οικονομικής με μεθόδους ασαφούς λογικής
Authors: Χρυσάφης Κωνσταντίνος
Published: August 2021

Σε αυτή τη διατριβή χρησιμοποιούνται ασαφείς μέθοδοι (ασαφής στατιστική, ασαφείς πιθανότητες, ασαφείς εξισώσεις διαφορών, ασαφής αριθμητική, θεωρία δυνατοτήτων/possibility theory) για να διεξαχθεί μαθηματική μοντελοποίηση σε θέματα μάνατζμεντ και οικονομίας για μηχανικούς, τα οποία χρήζουν ποσοτικής ανάλυσης. Η έρευνα επικεντρώνεται στα πεδία i) της χρηματοοικονομικής μηχανικής και του χρηματοοικονομικού μάνατζμεντ, ii) της τεχνικής οικονομικής και του προγραμματισμού έργων. Αναλυτικότερα: Δημιουργείται μία ασαφής παραλλαγή του βασικού μοντέλου των Black & Scholes και επιτυγχάνεται μία καλύτερη πρόβλεψη σε ότι αφορά την τιμή ενός δικαιώματος προαίρεσης, σε σύγκριση με υπάρχουσες μεθόδους. Εκτός από την τιμή του δικαιώματος ασαφής μοντελοποίηση γίνεται και για τις ευαισθησίες του μοντέλου των Black & Scholes καταλήγοντας σε βελτιωμένες προβλέψεις σε σχέση με τις υπάρχουσες μεθόδους. Δημιουργείται μία μέθοδος για την ανάλυση νεκρού σημείου κύκλου εργασιών υπό συνθήκες αβεβαιότητας. Παρουσιάζεται σύγκριση με υπάρχουσα μέθοδο που βασίζεται στη θεωρία πιθανοτήτων και η οποία θεωρεί τις μεταβλητές κόστους (σταθερού και μεταβλητού) ως τυχαίες μεταβλητές. Παρουσιάζεται μία διαφορετική εκδοχή της μεθόδου κέρδους – κινδύνου για την επιλογή του νεοεισερχόμενου (μεταξύ άλλων) προϊόντος στην αγορά, ενώ θεωρούνται πάλι οι μεταβλητές κόστους - κέρδους - όγκου πωλήσεων ως τυχαίες μεταβλητές. Παρουσιάζεται μέθοδος για την εύρεση του ασαφούς νεκρού σημείου κύκλου εργασιών σε ότι αφορά τη λήψη αποφάσεων μίας εταιρείας, αναφορικά με τον παραγωγικό τομέα, λαμβάνοντας υπό όψιν διαφορετικά επίπεδα κινδύνου. Παρουσιάζεται μία μέθοδος εκτίμησης της διάρκειας μιας δραστηριότητας ενός έργου και στη συνέχεια η εύρεση της ασαφούς πιθανότητας ώστε η διάρκεια της δραστηριότητας να βρίσκεται σε ένα συγκεκριμένο διάστημα τιμών. Επίσης, γίνεται προσπάθεια να δοθούν λύσεις στα προβλήματα που παρουσιάζει η κλασσική μέθοδος PERT. Χρησιμοποιούνται ασαφείς εξισώσεις διαφορών και αναλύεται η χρονική αξία του χρήματος καθώς και ως επέκταση της έρευνας, μελετάται η ισορροπία τραπεζικών λογαριασμών
Καταγραφή και αξιολόγηση των αιτίων θανάτου της περιγεννητικής και βρεφικής ηλικίας
Authors: Πέσχος Δημήτριος
Published: August 2021

Στην παρούσα μελέτη καταγράφηκαν και αναλύθηκαν οι δείκτες περιγεννητικής, νεογνικής και βρεφικής θνησιμότητας, η διαχρονική τάση τους, καθώς επίσης και η κατανομή των αιτιών θανάτων για το χρονικό διάστημα της έρευνας 1990-2000 στην περιοχή της Ηπείρου. Στατιστικά καταγράφηκε σημαντική πτώση όλων των δεικτών θνησιμότητας και πιο συγκεκριμένα: - Η περιγεννητική θνησιμότητα παρουσίασε πτωτική τάση του δείκτη σε όλο το υπό έρευνα χρονικό διάστημα, και διαμορφώθηκε τελικά σε ποσοστό 7,5‰. Όσον αφορά την κατανομή των αιτιών θανάτου, προεξάρχουσα θέση κατείχε η κατηγορία των θνησιγενών ή γεννημένων ζώντων, με στοιχεία ασφυξίας πριν ή κατά τον τοκετό. Πρέπει όμως να επισημανθεί μια πτωτική τάση, αφού παρουσίασε μια μείωση του αριθμού θανάτων με τα συγκεκριμένα αίτια περίπου στο 50% διαχρονικά. Η νεογνική θνησιμότητα κατέγραψε διαχρονική πτώση του δείκτη και διαμορφώθηκε σε ποσοστό 3,77‰. Στην κατανομή των αιτιών την πρώτη θέση κατείχαν οι θάνατοι νεογνών από παθολογικά ευρήματα που συνδέονται με την προωρότητα. Τα στοιχεία αυτά είναι συγκρίσιμα με ανάλογες μελέτες που αναφέρονται στη διεθνή βιβλιογραφία. Η βρεφική θνησιμότητα κατέδειξε πτώση του δείκτη κατ’ έτος και στους τέσσερεις νομούς της Ηπείρου και διαμορφώθηκε τελικά σε ποσοστό 5,62‰. Όσον αφορά τις αιτίες θνησιμότητας της βρεφικής ηλικίας αξίζει ν’ αναφερθούν τα εξής: • Η χαμηλή επίπτωση του ποσοστού των θανάτων, από κακώσεις και δηλητηριάσεις. • Η χαμηλή επίπτωση του ποσοστού των θανάτων από το ΣΑΒΘ. Αναμφισβήτητα το χαμηλό ποσοστό της θνητότητας από το συγκεκριμένο σύνδρομο, δημιουργεί ερωτηματικά και αμφισβητήσεις, ως προς την πιστοποίηση τέτοιων θανάτων. Αναφέρεται ότι σε πολλά αναπτυγμένα κράτη το ΣΑΒΘ αποτελεί μία από τις κυριότερες αιτίες θανάτου της βρεφικής ηλικίας.
Συντελεστές παραστάσεων παραδοσιακού χορού στη σύγχρονη ελληνική πραγματικότητα
Authors: Φιλίππου Φίλιππος
Published: August 2021

Το περιβάλλον του παραδοσιακού χορού είναι η κοινωνία της υπαίθρου, μια κοινωνία στη βάση της αγροτική και χωρίς μεγάλες και έντονες αλλαγές. Το κίνημα του φολκλορισμού είχε ως αποτέλεσμα τη δημιουργία και λειτουργία των πολιτιστικών συλλόγων που μαζί με τις αλλαγές που υπέστη η ελληνική κοινωνία τη δεκαετία του 1950 είχαν ως αποτέλεσμα ο χορός να αποκοπεί από το φυσικό του περιβάλλον και να μεταφερθεί στις αίθουσες των χορευτικών συλλόγων. Το αποκορύφωμα της λειτουργίας των χορευτικών συλλόγων είναι η συμμετοχή τους σε παραστάσεις που δίνονται καθ’ όλη τη διάρκεια του έτους, τόσο στην Ελλάδα όσο και στο εξωτερικό. Η παρούσα έρευνα πραγματοποιήθηκε για να διαπιστωθούν οι παράγοντες που συντελούν στη διαμόρφωση και στην πραγματοποίηση μιας χορευτικής παράστασης των πολιτιστικών συλλόγων του Νομού Ημαθίας καθώς και τη σημαντικότητα των παραγόντων αυτών. Σκοπός της έρευνας ήταν να παρουσιαστούν: οι οικονομικές και υλικοτεχνικές δυνατότητες των χορευτικών συλλόγων για την παραγωγή μιας χορευτικής παράστασης, το ρόλο του δασκάλου χορού στη διοργάνωση μιας χορευτικής παράστασης, την εκπαιδευτική διαδικασία που δέχεται ο χορευτής κατά το στάδιο προετοιμασίας μιας χορευτικής παράστασης, το ρόλο των μουσικών στην προετοιμασία και την πραγματοποίηση της παράστασης και τέλος τη το ρόλο των θεατών στη διαμόρφωση μιας χορευτικής παράστασης. Στην έρευνα συμμετείχαν: 42 χορευτικοί σύλλογοι, 37 δάσκαλοι χορού, 627 χορευτές τμημάτων επίδειξης, 22 μουσικοί και 1.500 θεατές. Για τις ανάγκες της έρευνας δημιουργήθηκε ξεχωριστό ερωτηματολόγιο για κάθε παράγοντα. Η συλλογή των δεδομένων έγινε, παρουσία του ερευνητή, στους χώρους των χορευτικών συλλόγων και των παραστάσεων. Οι στατιστικές αναλύσεις που έγιναν ήταν: η περιγραφική ανάλυση για την εξαγωγή ποσοστιαίων αναλογιών και το Crosstabs για τη διαπίστωση διαφορών στα αναμενόμενα ποσοστά και στα πραγματικά που προέκυπταν από την έρευνα και το βαθμό σημαντικότητάς τους από την τιμή του X2. Ακόμη χρησιμοποιήθηκε η Reliability Analysis σε κάποιες ενότητες για τον έλεγχο της εσωτερικής σταθερότητας. Από την έρευνα εξήχθησαν τα παρακάτω αποτελέσματα: Για την οργάνωση και παραγωγή μιας χορευτικής παράστασης υπάρχει συνεργασία μεταξύ της διοίκησης του χορευτικού συλλόγου, του δασκάλου χορού, των χορευτών και των μουσικών της παράστασης. Ο δάσκαλος χορού αναδεικνύεται στο κατεξοχήν πρόσωπο αναπαραγωγής και μετάδοσης του παραδοσιακού χορού, η εκπαιδευτική διαδικασία που δέχονται οι χορευτές κατά τη διάρκεια της προετοιμασίας μιας παράστασης δεν είναι σύμφωνη με τα επιστημονικά δεδομένα και οι μουσικοί συμμετέχουν τόσο στην προετοιμασία όσο και στη διεξαγωγή μιας χορευτικής παράστασης. Τα δημογραφικά χαρακτηριστικά των θεατών αποτελούν παράγοντες που επηρεάζουν τους λόγους προσέλευσης, της προσοχής που δείχνουν και της κριτικής που ασκούν.
Η συγκρότηση της δημοσιοϋπαλληλίας σε ιδιαίτερη κοινωνική κατηγορία
Authors: Πρεβεζάνου Κωνσταντίνα
Published: August 2021

Στόχος της μελέτης ήταν να διαπιστωθεί αν οι δημόσιοι υπάλληλοισυγκροτούν κοινωνική ομάδα η οποία να συνειδητοποιεί το ρόλο της. Ησημασία της ανταπόκρισης και συνειδητοποίησης, εκ μέρους των δημοσίωνυπαλλήλων, του ρόλου τους είναι βαρύνουσα τόσο για την ποιότηταλειτουργίας του κράτους όσο και για τη δημοκρατική διακυβέρνηση μιαςπολιτείας. Κρίσιμο στοιχείο αποτέλεσε η υπόθεση ότι οι δημόσιοι υπάλληλοιπροκειμένου να ενσαρκώσουν τον αναμενόμενο ρόλο τους απαιτείται ναέχουν κοινή, ενιαία στάση και συμπεριφορά έναντι της εργασίας τους, η οποίαπαράλληλα να είναι προβλέψιμη ώστε να διασφαλίζεται ο έλεγχος τωνδράσεων τους. Θεωρήθηκε ότι οι δύο αυτές προϋποθέσεις, δηλ. της ενότητας,του ελέγχου και της προβλεψιμότητας ικανοποιούνται όταν οι δημόσιοιυπάλληλοι συγκροτήσουν κοινωνική ομάδα, η οποία από τη φύση τηςπροϋποθέτει και ρύθμιση των συμπεριφορών των μελών και έλεγχο αυτών.Στην παρούσα μελέτη εξετάσθηκαν α) η προσέγγιση του ρόλου του δημοσίουυπαλλήλου, όπως αυτός προδιαγράφεται από την αποστολή της δημόσιαςδιοίκησης (αναμενόμενος ρόλος) β) η προσέγγιση του πώς αντιλαμβάνονταιοι ίδιοι οι δημόσιοι υπάλληλοι το ρόλο τους (πραγματικός ρόλος) και γ) ηανάλυση των παραγόντων που ωθούν το δημόσιο υπάλληλο να ανταποκριθείστον αναμενόμενο ρόλο του. Η απόκλιση του αναμενόμενου και τουπραγματικού ρόλου του δημοσίου υπαλλήλου αποτέλεσε αντικείμενο τηςπαρούσας μελέτης. Τέλος, αναζητήθηκαν οι παράγοντες εκείνοι, οι οποίοιεπηρεάζουν τη μορφοποίηση του αναμενόμενου ρόλου του δημοσίουυπαλλήλου και διερευνήθηκε η επίδραση τους στη διαμόρφωση τουπραγματικού.Η προσέγγιση του θέματος βασίστηκε και σε εμπειρική έρευνα με διανομήερωτηματολογίων, επιτόπια παρατήρηση και συνεντεύξεις σε υπαλλήλους τουΥπουργείου Υγείας και στη Γενική Γραμματεία Κοινωνικών Ασφαλίσεων.Διαπιστώθηκε ότι οι μελετώμενοι υπάλληλοι διακατέχονται σε γενικές γραμμέςαπό κοινές αντιλήψεις αναφορικά με το ρόλο τους, συγκροτώντας κοινωνικήομάδα, πλην όμως, αυτές απέχουν από τις αναμενόμενες.
Μελέτη των μοριακών μηχανισμών πρόκλησης βλαβών στο DNA και απόπτωσης μετά από έκθεση κυττάρων σε οξειδωτικό στρες
Authors: Νούσης Λάμπρος
Published: August 2021

Η παρούσα μελέτη είχε ως στόχο την εξέταση ελαιόλαδων από διάφορες περιοχές της Ελληνικής περιφέρειας, αλλά και εκχυλίσματα που προέρχονται από τα φύλλα ελιάς, τον ελαιόκαρπο, το ελαιόλαδο και τα απόβλητα της διαδικασίας παραγωγής του ελαιόλαδου. Οι ενώσεις που μελετήθηκαν είχαν μικρές δομικές διαφορές και εξετάστηκαν ως προς την ικανότητα τους να προστατεύουν το DNA κυττάρων Jurkat. Παράλληλα οι ενώσεις μελετήθηκαν ως προς την ικανότητα τους να εκκαθαρίζουνελεύθερες ρίζες καθώς και να δεσμεύουν ενδοκυττάριο σίδηρο. Από τα αποτελέσματα διαπιστώθηκε ότι η ικανότητα των ενώσεων να εκκαθαρίζουν ελεύθερες ρίζες δε συνδέεται με την ικανότητα τους να προστατεύουν τα κύτταρα από την δράση του Η₂Ο₂ ενώ η σιδηροδεσμευτική δράση είναι υπεύθυνη για την κυτταρική προστασία. Στη συνέχεια εξετάστηκε η δράση 2 φαινολικών ενώσεων, της υδροξυτυροσόλης και της τυροσόλης ως προς την απόπτωση που προκαλεί το Η₂Ο₂. Η υδροξυτυροσόλη προστάτευσε τα κύτταρα και από την απόπτωση σε αντίθεση με την τυροσόλη η οποία δεν είχε καμία δράση. Εξετάστηκαν αναλυτικά τα βήματα της απόπτωσης, όπου φάνηκε η δράση της υδροξυτυροσόλης να εστιάζεται στην αναστολή της αποσταθεροποίησης της λυσοσωμικής μεμβράνης. Στα λυσοσωμάτια είναι γνωστό ότι υπάρχουν υψηλές συγκεντρώσεις σιδήρου. Η προστασία των λυσοσωματίων είναι πιθανώς το κλειδί για την προστασία από την απόπτωση καθώς στη συνέχεια αναστέλλεται η μετατόπιση της προαποπτωτικής πρωτεΐνης Bax από το κυτταρόπλασμα στα μιτοχόνδρια.
In vitro μελέτη της απελευθερώσεως των νεωτέρων κινολονών από υψηλού μοριακού βάρους (Μ.Β.: 105) γαλακτικό πολυμερές
Authors: Αναστασιάδης Αντώνιος
Published: August 2021

Ένα νέο σύστημα βραδείας απελευθερώσεως αντιβιοτικών μελετήθηκε in vitro, με τη χρήση πολύ (L-γαλακτικού) οξέος, ως φορέα των νεωτέρων κινολονών σιπροφλοξασίνη, πεφλοξασίνη, οφλοξασίνη και φλεροξασίνη. Η κατά βάρος αναλογία της κινολόνης στα παρασκευάσματα πολυμερούς-κινολόνης ήταν 10%. Η αποδέσμευση του φαρμάκου έγινε σε θρεπτικό ζωμό και η μέτρηση της συγκεντρώσεως της ανά 24ώρου απελευθερούμενης κινολόνης στο ζωμό γινόταν με μικροβιολογική μέθοδο. Η συνολική διάρκεια της απελευθερώσεως των κινολονών κυμάνθηκε από 275 έως 350 ημέρες εξαρτώμενη από το είδος της ενσωματωμένης στο πολυμερές κινολόνης. Τα επίπεδα συγκέντρωσης του απελευθερούμενου φαρμάκου ήταν καθ’ όλη τη διάρκεια της in vitro μελέτης πολλαπλάσια των MIC των εμπλεκόμενων στις αστικές λοιμώξεις παθογόνων. Η ενσωμάτωση της οφλοξασίνης σε διπλάσια αναλογία (20 αντί για 10%) στο πολυμερές έδωσε μεγαλύτερες τιμές συγκέντρωσης του ημερησίως απελευθερούμενου φαρμάκου σε όλη τη διάρκεια της παρατήρησης. Τα αποτελέσματα καθιστούν το σύστημα πολυγαλακτικού οξέως – κινολόνης δυνητικά εφαρμόσιμο (μετά από in vivo πειραματικές και κλινικές μελέτες) στο πεδίο της τοπικής αντιμικροβιακής θεραπείας των χρόνιων οστικών λοιμώξεων.